་ཡིག༔ཟབ་གསང་མཁའ་འགྲོའི་སྙིང་ཐིག་ལས༔ཆེ་མཆོག་བདུད་འཇོམས་རྡོ་རྗེའི་
སྒྲུབ་པ་ཡི༔ཚོགས་མཆོད་འདོད་འཇོའི་བུམ་བཟང་བཞུགས་སོ༔
༠༠༠༠༠བརྡ་ཡིག༔ན་མོ་གུ་རུ་པདྨ་ཀྲོ་དྷ་ཡེ༔རྡོ་རྗེ་ཐོད་ཕྲེང་རྗེས་འཇུག་རྣམས༔གསང་སྔགས་ཟབ་མོའི་སྒོར་ཞུགས་ཚེ༔དམ་ཚིག་ཉམས་ཆག་གསོ་བ་དང་༔ཚོགས་རྫོགས་སྒྲིབ་པ་སྦྱོང་བའི་ཐབས༔ཚོགས་ཀྱི་འཁོར་ལོ་ལ་བརྩོན་འབད༔དེ་ཡི་ལག་ལེན་རིམ་པ་ལ༔སྒྲུབ་པའི་གཞུང་བསྲང་སྔགས་རྫོགས་མཐར༔སྣོད་གཙང་ཆག་གས་མེད་པའི་ནང་༔འབྲུ་སྣ་ཟས་སྣ་སྤོད་ཀྱི་རིགས༔ལོངས་སྤྱོད་འབྱོར་ཚོགས་ཐམས་ཅད་བསགས༔རི་རབ་རོལ་མཚོའི་ཚུལ་དུ་སྤུངས༔ཡེ་ཤེས་བདུད་རྩིར་བྱིན་བརླབ་ནི༔ཧཱུྃ༔རང་ཉིད་ལྷ་ཡི་ཐུགས་ཀ་ནས༔རྃ་འཕྲོས་མ་དག་ཉེས་སྐྱོན་བསྲེགས༔ཡྃ་འཕྲོས་འབག་བརྩོག་ཐམས་ཅད་གཏོར༔ཁྃ་འཕྲོས་བག་ཆགས་ཐམས་ཅད་བཀྲུས༔རྃ་ཡྃ་ཁྃ༔སྦྱངས་ནས་འབྲུ་གསུམ་ནུས་པས་བརླབ༔ཨོཾ་གྱིས་སྐུ་ཡི་བདུད་རྩི་དཀར༔ཨཱཿཡིས་དམར་གསལ་གསུང་གསང་བཅུད༔ཧཱུྃ་གིས་མཐིང་ནག་ཐུགས་བཅུད་ལྡན༔འཁོར་འདས་ཡོངས་ཁྱབ་འདོད་ཡོན་སྤྲིན༔ཨོཾ་ཨཱཿཧཱུྃ༔ལན་གསུམ་བརྗོད་ཅིང་སྤྱན་འདྲེན་ནི༔ཧཱུྃ༔རང་སྣང་དོན་གྱི་འོག་མིན་ནས༔བརྒྱུད་གསུམ་བླ་མ་ཡོངས་འདུས་དཔལ༔པདྨ་འབྱུང་གནས་སྟོན་འཁོར་བཅས༔ཚོགས་ལ་སྤྱན་འདྲེན་གཤེགས་སུ་གསོལ༔དབང་དྲག་རོལ་པའི་དཀྱིལ་འཁོར་ནས༔ཆེ་མཆོག་བཛྲ་ཁྲོ་བོ་ལོད༔མཁའ་འགྲོ་གིང་དང་རྒྱལ་ཆེན་བཞི༔ཚོགས་ལ་སྤྱན་འདྲེན་གཤེགས་སུ་གསོལ༔ལེགས་ལྡན་དབང་ཕྱུག་ཨེ་ཀ་ཛ༔སྲིད་པའི་རྒྱལ་མོ་ཆེན་མོ་དང་༔གནས་ཡུལ་དུར་ཁྲོད་ཧེ་རུའི་ཞིང་༔དབང་མཛད་དཔའ་བོ་རྣལ་འབྱོར་མ༔ཆོས་སྐྱོང་ཞིང་སྐྱོང་གིང་ཕོ་མོ༔ཚོགས་ལ་སྤྱན་འདྲེན་གཤེགས་སུ་གསོལ༔བཛྲ་ས་མ་ཡ་ཛ་ཛཿསྤྱན་དྲངས་ནས་བདུད་རྩིའི་ཆང་མཆོད་ནི༔ཨོཾ་ཨཱཿཧཱུྃ༔བླ་མ་ཡི་དམ་མཁའ་འགྲོ་དང་༔ཆོས་སྐྱོང་དམ་ཅན་རྒྱ་མཚོ་ལ༔ཡེ་ཤེས་བདུད་རྩིའི་རྒྱ་མཚོ་འབུལ༔མཆོག་དང་ཐུན་མོང་དངོས་གྲུབ་སྩོལ༔སརྦ་པཉྩ་ཨ་མྲྀ་ཏ་ཁཱ་ཧི༔དེ་ནས་ཚོགས་ཕུད་འབུལ་བ་ནི༔ཧཱུྃ༔རིག་འཛིན་རྒྱལ་པོ་པདྨ་འབྱུང་༔ཡང་ཁྲོས་བཛྲ་ཁྲོ་བོ་ལོད༔རྩ་གསུམ་སྲུང་མར་བཅས་པ་ལ༔འདོད་ཡོན་ལོངས་སྤྱོད་ཚོགས་མཆོད་འབུལ༔མཆོག་དང་ཐུན་མོང་དངོས་གྲུབ་སྩོལ༔ཨོཾ་ཨཱཿཧཱུྃ་གུ་རུ་དྷེ་ཝ་ཌཱ་ཀི་ནི་སརྦ་དྷརྨ་པཱ་ལ་ཀྵེ་ཊ་པཱ་ལ་སརྦ་ས་པ་རི་ཝཱ་ར་གྷ་ཎ་ཙཀྲ་ལ་ཁཱ་ཧི༔མཆོད་ཅིང་བཤགས་པ་བྱ་བ་ནི༔ཧོཿདཀྱིལ་འཁོར་ལྷ་ཚོགས་དགོངས་སུ་གསོལ༔བདག་ནི་མ་རིག་དབང་གྱུར་ཏེ༔རྩ་བ་ཡན་ལག་དམ་ཚིག་དང་༔འགལ་འཁྲུལ་ཉམས་ཆག་ལས་བསགས་ཀུན༔ཚོགས་ཀྱི་བསྐང་ཞིང་བཤགས་བགྱིའོ༔དག་ཚངས་མཆོག་གི་དངོས་གྲུབ་སྩོལ༔ཨོཾ་གྷ་ཎ་ཙཀྲ་སཏྭ་ས་མ་ཡ་སོགས་ཚང་བར་བརྗོད༔བཤགས་ནས་ཞིང་བཅུ་བསྒྲལ་བ་ནི༔ཧཱུྃ་ཧཱུྃ་ཧཱུྃ༔ཨོ་རྒྱན་པདྨ་ཐོད་ཕྲེང་རྩལ༔ཆེ་མཆོག་བཛྲ་གྲོ་བོ་ལོད༔ཆོས་ཀྱི་དབྱིངས་ལས་སྐུར་བཞེངས་ལ༔མངོན་སྤྱོད་དྲག་པོའི་ཕྲིན་ལས་ཀྱིས༔དགྲ་བགེགས་བསྒྲལ་བའི་ལས་མཛོད་ཅིག༔ཧཱུྃ༔རྡོ་རྗེ་ཕུར་པ་མཚོན་གྱི་མཆོག༔དགྲ་བགེགས་ཉོན་འཁྲུལ་ཕུང་པོར་གདབ༔ཁམས་གསུམ་ལས་ཀྱི་བག་ཆགས་བསྒྲལ༔རྣམ་ཤེས་ཆོས་ཀྱི་དབྱིངས་སུ་ཕཊ༔ཨོཾ་གུ་རུ་བཛྲ་རཀྴ་ཀྲོ་དྷ་སརྦ་ས་མ་ཡ་གནོད་བྱེད་སརྦ་ཤ་ཏྲུཾ་མཱ་ར་ཡ་རྦད་རྦད་སོད་སོད་བྷྱོ་ནན༔དྲག་སྔགས་བརྗོད༔བསྒྲལ་ནས་ཞལ་དུ་བསྟབ་པ་ལ༔ཧཱུྃ༔ཆེ་མཆོག་བཛྲ་ཁྲོ་བོ་ལོད༔འཁོར་དང་བཅས་པ་ཞལ་ཕྱེས་ཤིག༔དགྲ་བགེགས་མ་ལུས་ཞལ་དུ་བསྟབ༔ལྷག་མ་མེད་པར་བཞེས་སུ་གསོལ༔ཨོཾ་གུ་རུ་བཛྲ་རཀྴ་ཀྲོ་དྷ་སརྦ་ས་མ་ཡ་དགྲ་བགེགས་ཀྱི་མ་ཧཱ་མཱཾ་ས་རཀྟ་ཙིཏྟ་ཀིཾ་ནི་རི་ཏི་ལ་ཁཱ་ཧིཿབསྟབ་ནས་ལྷག་མ་འབུལ་བ་ནི༔ཧཱུྃ་ཛཿསྔོན་ཚེ་རྒྱལ་བ་སྲས་བཅས་ཀྱི༔སྤྱན་སྔར་ཁས་བླངས་དམ་བཅས་པའི༔ལྷག་སྐྱོང་གནས་ཉུལ་ཕོ་མོའི་ཚོགས༔ལྷག་ལ་དབང་བ་ཐམས་ཅད་ཀུན༔འདིར་གཤེགས་ལྷག་མའི་ལོངས་སྤྱོད་བཞེས༔བཀའ་དང་ཐ་ཚིག་དཔང་དུ་མཆིས༔ཕྲིན་ལས་རྣམ་བཞི་རྟག་ཏུ་སྒྲུབས༔མ་གཡེལ་བཛྲ་ས་མ་ཡ༔སརྦ་ཌཱ་ཀི་ནཱི་དྷརྨ་པཱ་ལ་ཀྵེ་ཊ་པཱ་ལ་ལོ་ཀ་པཱ་ལ་ས་མ་ཡ་ཨུཙྪིཥྚ་བ་ལིཾ་ཏ་ཁཱ་ཧི༔འབུལ་ཞིང་དཔང་དུ་བསྐུལ་བ་ནི༔ཧཱུྃ་ཧཱུྃ་ཧཱུྃ༔རབ་འཇིགས་མི་སྲུན་སྲིན་པོའི་གྲོང་ཁྱེར་དབུས༔བཀོད་པ་རབ་རྫོགས་ཟངས་མདོག་དཔལ་རིའི་རྩེར༔ལྷུན་གྲུབ་པདྨ་འོད་ཀྱི་གཞལ་ཡས་ནས༔ཨོ་རྒྱན་པདྨ་བདུད་འདུལ་སྐུ་བཞེངས་ཤིག༔ཧཱུྃ་ཧཱུྃ་ཧཱུྃ༔གྲུ་གསུམ་ཐོད་མཁར་རྡོ་རྗེས་བསྡམས་པའི་ནང་༔མ་རུངས་གདུག་པ་བསྣོལ་བའི་རོ་གདན་ནས༔སྲིན་རྒྱལ་རཀྴ་ཐོད་ཕྲེང་སྐུ་བཞེངས་ཤིག༔ཆད་དོན་ཁྲིམས་ཀྱི་དཔང་པོར་ད་དགོངས་འཚལ༔ཧཱུྃ་ཧཱུྃ་ཧཱུྃ༔བདེ་ཆེན་ཆོས་དབྱིངས་རོལ་པའི་དཀྱིལ་འཁོར་དུ༔རྔམས་བརྗིད་ཟ་བྱེད་སྟག་མོ་གྲུས་མའི་སྟེང་༔ཡེ་ཤེས་མེ་རི་འབར་བའི་ཀློང་དཀྱིལ་ནས༔ཆེ་མཆོག་རྡོ་རྗེ་གྲོ་ལོད་སྐུ་བཞེངས་ཤིག༔ཆད་དོན་ཁྲིམས་ཀྱི་དཔང་པོར་ད་དགོངས་འཚལ༔དྲག་པོ་མངོན་སྤྱོད་ལས་ལ་ད་དགོངས་འཚལ༔ནད་མུག་མཚོན་འཁྲུགས་བདུད་སྤྲུལ་གཡུལ་འགྱེད་མཁན༔དགྲ་ཇག་ཆོམ་རྐུན་བཀའ་ལོག་ཞིང་བཅུའི་དགྲ༔དམ་སྲི་སྒབ་འདྲེ་རྒྱལ་བསེན་ནག་ཕྱོགས་བདུད༔མ་ལུས་ཐལ་བའི་རྡུལ་ཕྲན་བཞིན་དུ་རློག༔བརྒྱུད་འཛིན་མོས་གུས་གདུང་བས་འབོད་བསྐུལ་ལོ༔འགྲོ་བའི་མགོན་པོ་ཐུགས་དམ་དབྱིངས་ལས་བཞེངས༔སྐུ་གསུང་ཐུགས་དང་ཡོན་ཏན་ཕྲིན་ལས་ཀྱི༔སྤྲུལ་པ་ཡང་སྤྲུལ་བསམ་ཡས་འགྱེད་དུ་གསོལ༔མ་རུངས་བདུད་སྤྲུལ་རྒྱལ་བློན་དམ་ལ་ཐོགས༔ནག་ཕྱོགས་གཞི་བདག་ལྷ་འདྲེ་དམ་ལ་ཐོགས༔མི་སྲུན་དམ་མེད་སྡེ་བརྒྱད་དམ་ལ་ཐོགས༔སྲོག་ལེན་གདུག་འདྲེ་རྒྱལ་འགོང་དམ་ལ་ཐོགས༔དྲེགས་ཅན་དུས་མཐའི་འགོང་པོ་དམ་ལ་ཐོགས༔བསླུ་བྱེད་དམ་སྲི་ཆུང་སྲི་དམ་ལ་ཐོགས༔ཕུང་བྱེད་འདྲེ་སྲིན་གོད་སྲི་དམ་ལ་ཐོགས༔བཟློག་མེད་རྡོ་རྗེའི་ཚིག་གིས་བཀའ་བསྒོས་ཤིག༔འདའ་མེད་བཀའ་རྟགས་གཉན་པོས་རྒྱས་ཐོབ་ཅིག༔འཕྱུག་མེད་བྱང་ཆུབ་སེམས་ཀྱི་དགོངས་པས་རློབས༔ཐུགས་དམ་རྒྱུད་བསྐུལ་མངོན་སྤྱོད་ཕྲིན་ལས་མཛོད༔བཅོལ་བའི་ཕྲིན་ལས་མ་གཡེལ་ས་མ་ཡ༔བསྐུལ་ནས་ཆད་མདོ་བཏང་བ་ནི༔ཧཱུྃ་ཧཱུྃ་ཧཱུྃ༔བྷྱོ༔སྔོན་ཚེ་འདས་དུས་བསྐལ་པའི་དང་པོ་ལ༔རི་བོ་གནམ་ལྕགས་འབར་བའི་རྩེ་མོ་རུ༔ཀུན་ཏུ་བཟང་པོ་ཆེ་མཆོག་ཧེ་རུ་ཀས༔བདུད་པོ་མ་ཏྲཾ་རཱུ་ཏྲ་བསྒྲལ་བའི་ཚེ༔ཁས་བླངས་དམ་བཅས་བཀའ་ཡི་སྲུང་མ་རྣམས༔འདིར་གཤེགས་ཤ་ཁྲག་དམར་གྱི་གཏོར་མ་ལོངས༔ཟབ་གསང་བསྟན་པ་ཕྱོགས་མཐར་རྒྱས་པ་དང་༔བརྒྱུད་འཛིན་ཐར་པ་ཆེན་པོའི་ལམ་དུ་གཟུད༔བསྟན་འགྲོ་བདེ་ལ་འགོད་པའི་ཕྲིན་ལས་མཛོད༔བཀའ་དང་དམ་ལས་མ་འདའ་ས་མ་ཡ༔ཧཱུྃ་ཧཱུྃ་ཧཱུྃ༔བྷྱོ༔དེ་འོག་བར་གྱི་བསྐལ་པའི་དབུས་མ་ལ༔རྗེ་བཙུན་ཆེན་པོ་པདྨ་རྒྱལ་པོ་ཡིས༔སྤྲུལ་པ་ཡང་སྤྲུལ་གང་འདུལ་ཐབས་མང་གིས༔གནས་མཆོག་ཉེར་བཞི་ཡུལ་ནི་སོ་གཉིས་དང་༔དུར་ཁྲོད་བརྒྱད་དང་ཧེ་རུའི་གནས་བཅུ་སོགས༔འཛམ་བུའི་གླིང་གི་ལྷ་འདྲེ་སྡེ་བརྒྱད་རྣམས༔དམ་བཏགས་བཀའ་བསྒོས་གཉེར་གཏད་ལས་བཅོལ་བའི༔སྲུང་མ་དམ་ཅན་རྒྱ་མཚོ་འཁོར་དང་བཅས༔འདིར་གཤེགས་ཤ་ཁྲག་དམར་གྱི་གཏོར་མ་ལོངས༔ཟབ་གསང་བསྟན་པ་ཕྱོགས་མཐར་རྒྱས་པ་དང་༔བརྒྱུད་འཛིན་ཐར་པ་ཆེན་པོའི་ལམ་ལ་གཟུད༔བསྟན་འགྲོའི་བདེ་ལེགས་ཡོན་ཏན་གོང་འཕེལ་ནས༔ནད་མུག་མཚོན་འཁྲུགས་ཚར་གཅོད་ཕྲིན་ལས་མཛོད༔བཀའ་དང་དམ་ཚིག་གཉན་པོས་ལས་བཅོལ་ལོ༔མ་གཡེལ་མ་འདའ་བཛྲ་ས་མ་ཡ༔ཧཱུྃ་ཧཱུྃ་ཧཱུྃ༔བྷྱོ༔དེ་འོག་བསྐལ་པ་སྙིགས་མ་རྩོད་ལྡན་དུས༔འཁོར་འདས་འུབ་ཆུབ་རོལ་པའི་ཀློང་ཆེན་དུ༔ཡེ་ཤེས་སྒྱུ་མའི་རྣལ་འབྱོར་ཆེན་པོ་ལ༔ངོ་བོ་ཀ་དག་ཀུན་བཟང་ཐོད་ཕྲེང་གིས༔མཁའ་འགྲོའི་སྙིང་ཐིག་གཉན་པོ་གཏད་རྒྱ་བྱས༔ཟབ་གསང་སྙིང་པོའི་བཅུད་ལ་རོལ་པའི་ཚེ༔ཁས་བླངས་དམ་བཅས་བྲན་བཀོལ་དམ་ཅན་ཚོགས༔འདིར་གཤེགས་ཤ་ཁྲག་དམར་གྱི་གཏོར་མ་ལོངས༔ཟབ་གསང་བསྟན་པ་ཕྱོགས་མཐར་རྒྱས་པ་དང་༔བརྒྱུད་འཛིན་ཐར་པ་ཆེན་པོའི་ལམ་ལ་གཟུད༔བསྟན་འགྲོ་བདེར་འཁོད་དགེ་ལེགས་གོང་འཕེལ་ནས༔ནད་མུག་མཚོན་འཁྲུགས་ཚར་གཅོད་ཕྲིན་ལས་མཛོད༔ཞིང་བཅུའི་དགྲ་སྡེ་ཐལ་བའི་རྡུལ་དུ་རློག༔བཀའ་དང་དམ་ཚིག་གཉན་པོའི་ལས་བཅོལ་ལོ༔མ་གཡེལ་མ་འདའ་བཛྲ་ས་མ་ཡ༔ཧཱུྃ་ཧཱུྃ་ཧཱུྃ༔བྷྱོ༔ང་ནི་རིག་འཛིན་དེ་ཡི་རྗེས་འཇུག་ཡིན༔ཁྱོད་ཅག་ལྷ་འདྲེ་དེ་ཡི་རིགས་ཡིན་པས༔བཀའ་སྲུང་དམ་ཅན་སྡེ་བརྒྱད་ལྷ་འདྲེའི་ཚོགས༔མ་ལུས་འདིར་གཤེགས་དམར་གྱི་གཏོར་མ་ལོངས༔ཟབ་གསང་བསྟན་པ་ཕྱོགས་མཐར་རྒྱས་པ་དང་༔བརྒྱུད་འཛིན་ཐར་པ་ཆེན་པོའི་ལམ་ལ་གཟུད༔བསྟན་འགྲོ་བདེར་འཁོད་དགེ་ལེགས་གོང་འཕེལ་ནས༔ནད་མུག་མཚོན་འཁྲུགས་ཚར་གཅོད་ཕྲིན་ལས་མཛོད༔ཞིང་བཅུའི་དགྲ་སྡེ་ཐལ་བའི་རྡུལ་དུ་རློག༔བཀའ་དང་དམ་ཚིག་གཉན་པོའི་ལས་བཅོལ་ལོ༔མ་གཡེལ་མ་འདའ་བཛྲ་ས་མ་ཡ༔སླར་ཡང་བརྟན་མ་བསྐྱང་བ་ལ༔ཧཱུྃ་ཧཱུྃ་ཧཱུྃ༔བྷྱོ༔སྔོན་ཚེ་བདུད་འཇོམས་རྡོ་རྗེ་ཐོད་ཕྲེང་གིས༔དམ་བཏགས་བཀའ་བསྒོས་གཉེར་གཏད་དབང་བསྐུར་ཞིང་༔ལུང་བསྟན་མཚན་གསོལ་མ་མོ་བརྟན་མའི་ཚོགས༔འདིར་གཤེགས་ཤ་ཁྲག་དམར་གྱི་གཏོར་མ་ལོངས༔བཀའ་དང་དམ་ཚིག་ཆད་དོན་ཚུལ་བཞིན་དུ༔སངས་རྒྱས་བསྟན་སྲུངས་དཀོན་མཆོག་དབུ་འཕང་བསྟོད༔ཟབ་གསང་བསྟན་པ་ཕྱོགས་མཐར་རྒྱས་པ་དང་༔བརྒྱུད་འཛིན་ཐར་པ་ཆེན་པོའི་ལམ་དུ་ཚུད༔ནད་མུག་མཚོན་འཁྲུགས་སྒོ་བཞིའི་བདུད་སྡེ་དཔུང་༔སངས་རྒྱས་བསྟན་དགྲ་རྣལ་འབྱོར་སྒོས་དགྲ་སོགས༔ལོག་འདྲེན་གདུག་ཅན་ཐམས་ཅད་རྡུལ་དུ་རློག༔བཀའ་དང་དམ་ལས་མ་འདའ་ས་མ་ཡ༔མ་མ་ཧྲཱིཾ་ཛཿབྷྱོ་བཛྲ་ས་མ་ཡ་ཨེ་དམ་བ་ལིཾ་ཏ་ཁཱ་ཧི༔སླར་ཡང་རྟ་བྲོ་བརྡུང་བ་ནི༔ཧཱུྃ་ཧཱུྃ་ཧཱུྃ༔ཛཿདྲག་པོ་ཆེན་པོའི་དྲག་ཤུལ་གྱིས༔བདུད་དང་དམ་སྲི་རྒབ་འདྲེ་རྣམས༔རིམ་དགུ་ས་ཡི་འོག་ཏུ་མནན༔ཀླུ་བདུད་ནག་པོའི་ལག་ཏུ་གཏད༔ཆུ་སྲིན་གདུག་པའི་གྲེ་བར་བརྫང་༔འཆི་བདག་གཤིན་རྗེའི་ཁ་རུ་བསྟབ༔ལས་བདུད་ནག་པོའི་ལྟོ་བར་བྲུབ༔གནམ་ལྕགས་ཕུར་པས་ཡན་ལག་གཟིར༔དབང་ཆེན་གསེར་གྱི་གཞི་རུ་བརྒྱང་༔འབྱུང་བ་ཆེན་པོ་ལྔ་ཡིས་མནན༔ཡེ་ཤེས་ལྔ་ཡི་བྲོ་རྒྱས་གདབ༔ཐེག་པ་རིམ་དགུའི་དམ་རྒྱས་འདེབས༔ནམ་ཡང་འཕར་དང་ལྡང་མེད་གྱུར༔ཨོཾ་ཨཱཿཧཱུྃ་སྭཱ་ཧཱ་ལཾ་ལཾ་སྟྭཾ་བྷ་ཡ་ནན༔བརྡུང་ནས་རྗེས་ཀྱི་རིམ་པ་ལ༔དང་པོ་མཆོད་བསྟོད་དངོས་གྲུབ་ལེན༔ཧཱུྃ༔བླ་མ་ཡི་དམ་མཁའ་འགྲོ་དང་༔ཆོས་སྐྱོང་ནོར་ལྷ་གཏེར་བདག་གིས༔སྒྲུབ་པའི་རྣལ་འབྱོར་མཆེད་ལྕམ་ལ༔མཆོག་དང་ཐུན་མོང་དངོས་གྲུབ་སྩོལ༔ཨོཾ་བཛྲ་གུ་རུ་གྲོ་བོ་ལོད་མ་ཧ་རི་ནི་ས་སརྦ་སིདྡྷི་ཕ་ལ་ཧཱུྃ་ཨཱ༔དེ་ནས་བཤགས་པ་བྱ་བ་ནི༔ཧོཿརྩ་གསུམ་དམ་ཅན་རྒྱ་མཚོ་ལ༔རྒྱུད་ལུང་མན་ངག་དང་འགལ་བའི༔ཉེས་བྱས་ཉམས་ཆག་རྟོག་སྒྲིབ་ཀུན༔ཚེ་རབ་སྡིག་དང་བཟླུམས་ཏེ་བཤགས༔དག་ཚངས་མཆོག་གི་དངོས་གྲུབ་སྩོལ༔ཡིག་བརྒྱ་དབྱངས་གསལ་ཅི་འགྲུབ་བཟླ༔སླར་ཡང་བཀྲ་ཤིས་བྱ་བ་ནི༔ཧཱུྃ༔ཆེ་མཆོག་རྡོ་རྗེ་བདུད་འཇོམས་ཀྱི༔སྐུ་གསུང་ཐུགས་ཡོན་ཕྲིན་ལས་ལ༔བཀྲ་ཤིས་དགེ་ལེགས་ཇི་སྙེད་པས༔བདག་ཅག་དགེ་ལེགས་མཛད་དུ་གསོལ༔སངས་རྒྱས་བསྟན་པ་དར་བ་དང་༔དམ་ཆོས་མི་ནུབ་རྒྱས་པ་དང་༔བསྟན་འཛིན་འདོད་དོན་འགྲུབ་པ་དང་༔སྦྱིན་བདག་མངའ་ཐང་དཔལ་རྒྱས་ཏེ༔རྒྱལ་ཁམས་བདེ་ལེགས་ཆོས་བཞིན་སྤྱོད༔ཕུན་སུམ་ཚོགས་པའི་བཀྲ་ཤིས་ཤོག༔དེ་ནས་དགེ་བསྔོ་བྱ་བ་ནི༔ཧཱུྃ༔འདི་དང་དུས་གསུམ་དགེ་བའི་ཚོགས༔མ་ལུས་བསྡུས་ཤིང་བཟླུམ་ནས་ནི༔མར་གྱུར་འགྲོ་བ་སེམས་ཅན་རྣམས༔སངས་རྒྱས་འཐོབ་པའི་རྒྱུ་རུ་བསྔོ༔བསྔོས་ནས་སྨོན་ལམ་གདབ་པ་ནི༔ཧཱུྃ༔དཀོན་མཆོག་རྩ་གསུམ་བདེན་སྟོབས་ཀྱིས༔བདག་ཅག་རྣལ་འབྱོར་མཆེད་ལྕམ་དྲལ༔ཡང་གསང་སྒྲུབ་པའི་དཀྱིལ་འཁོར་འདིར༔གྲོལ་ནས་འཁོར་བ་དོང་སྤྲུགས་ཤོག༔གདབ་ཅིང་མཐའ་སྡུད་བྱ་བ་ལ༔ཧཱུྃ་ཧཱུྃ་ཧཱུྃ༔གདོད་ནས་མ་བཅོས་ལྷུན་གྲུབ་ལྷ༔སྤྲོས་བྲལ་རྣམ་ཐར་གསུམ་དང་ལྡན༔སྐུ་ལྔ་ཡེ་ཤེས་ཡོན་ཏན་རྫོགས༔མ་བཅོས་དེ་བཞིན་ཉིད་ཀྱི་ངང་༔ཧཱུྃ་ཧཱུྃ་ཧཱུྃ༔ཕཊ་ཕཊ་ཕཊ༔རྗེས་སུ་སྤྱོད་པའི་རིམ་པའོ༔ས་མ་ཡ༔འདི་ཉིད་ཚུལ་བཞིན་ཉམས་ལེན་པས༔ཡུལ་ལ་བཀྲ་ཤིས་དགེ་ལེགས་འཕེལ༔གནས་ལ་བསོད་ནམས་ལོངས་སྤྱོད་རྒྱས༔དགྲ་ཇག་ཆོམ་རྐུན་ནད་མཚོན་མེད༔སྒྲུབ་པའི་སྐྱེས་བུ་ཕོ་མོ་རྣམས༔པད་འབྱུང་ང་དང་གཉིས་སུ་མེད༔ཚེ་འདིར་མངོན་སངས་རྒྱས་འགྱུར་དུ༔གདོན་མི་ཟའོ་པདྨའི་བཀའ༔སྒྲུབ་གཞན་འོ་མའི་རྒྱ་མཚོ་ལ༔འདི་ནི་སྙིང་པོའི་མར་དང་མཚུངས༔ས་ཡི་གསེར་དང་སྙིང་གི་ཁྲག༔ལྟ་བུའི་བཅུད་འདྲིལ་འདི་ཡིན་ཏེ༔བླ་མ་ལྷ་དང་རང་རིག་གསུམ༔དབྱེར་མེད་བསྒྲུབ་པའི་ཡང་ཏིག་ཡིན༔མ་འོངས་བསྐལ་པའི་སྙིགས་མ་ལ༔གཏིང་དཔོག་མེད་པའི་འོལ་ཚོད་མཁན༔མཁས་རློམས་ཁ་ལྟ་སྟོང་སྐད་མཁན༔གཡོ་སྒྱུས་རྒྱུད་དཀྲིས་གཞན་ཁྱད་གསོད༔བྱི